JY LEES NOU Neem ’n sakkie slaapsand saam met vakansie
Ma’s dra saam
Dit is ’n groot uitdaging om baba op ’n vreemde plek te laat slaap – en om haar weer terug in haar slaaproetine te kry wanneer die blaaskans verby is. Beplanning kan verseker dat almal dié vakansie genoeg rus inkry.
Hoe maak jy as die vakansie jou kind se slaaproetine omvergooi? Babas se normale roetine word dikwels deurmekaargekrap as dit vakansie is of ’n mens van die huis af weggaan, sê Jenny Perkel, ’n Kaapstadse sielkundige en skrywer van Babies in Mind (Juta). “Enige verandering het ’n invloed op babas en as ’n mens van die huis af weg is, kan dit hulle onseker en onrustig laat voel. Om veilig te voel, het hulle dan hul ouers nodig.” As ’n baba in die middel van die nag in ’n vreemde omgewing wakker word, kan sy groot skrik en het sy waarskynlik haar ouers se vertroosting nodig. Berei jou dus maar voor op meer slaaponderbrekings en wees effens buigsaam sodat jou baba op haar eie manier by die verandering kan aanpas. Sy sal dalk in dieselfde kamer as jy wil slaap of jou anders ’n paar keer in die nag wil sien. Sy kan meer borsvoedings of bottels vra of haar fopspeen meer gereeld wil hê.
Roetine bly baas
Die eintlike vakansie-slaapprobleem is nie die baba of kind nie, maar die ouers wat húl roetine verander, sê Ann Richardson, ouerafrigter en medeskrywer van Slaap kindjie, slaap (Metz Press). “Uiteraard is ’n vakansieroetine anders. Die ouers is heeldag daar en die gesin bring dalk meer tyd buite of in motors deur. Dikwels vlieg ’n gebalanseerde dieet ook by die venster uit omdat ’n mens meer ontspanne is oor wat jou kind eet en jy maklike, vinnige maaltye kies, asook wegneemetes, restaurantkos en hope lekkergoed. Kinders is gevoelig vir dié soort verandering en dit kan hulle moeilik maak.” Ann se raad is om waar moontlik by jul bestaande roetine te hou, al wil jy juis in die vakansie van jou roetine wegbreek. Jou kind se liggaamsritme is ingestel op vaste slaaptye en as jy daarvan afwyk, kan jy moeilikheid verwag. Hou dus maar by jul gewone aandpatroon: badtyd, eettyd, storietyd, slaaptyd. “Klein kindertjies verstaan nie hoekom dinge een dag sus en die volgende dag so is nie,” verduidelik Ann. “Hulle hou van roetine en konsekwentheid en wil weet wat volgende kom. Verander hul verwysingsraamwerk en hulle raak angstig en klouerig.” Die kuns is om so georganiseerd moontlik te wees en almal kans te gee om aan die nuwe omgewing gewoond te raak. “Dit kan beteken dat jy nie dadelik kan afhardloop strand toe nie, of liewer ’n dag later moet vertrek sodat jy nie in die aand by ’n bestemming uitkom nie.” Dit maak nie saak waar jou baba slaap nie, solank haar roetine min of meer dieselfde bly, sê Ann. “ ’n Vakansiehuis is net ’n ander stel stene en sement. As julle móét uitgaan om te eet, bad jou kleinding voor die tyd, neem haar saam en maak seker jy neem haar spesiale kombersie saam, asook haar stootwaentjie sodat sy kan slaap wanneer sy moeg is.”
Met vakansie kan jy maar meer buigsaam wees, sê Ann. Hou baba se slaaptydroetine so normaal moontlik, maar kom haar tegemoet deur te verstaan dat sy dalk meer liefde en koestering as normaalweg nodig het. Dit kan beteken dat jy haar om die braaivleisvuur in jou arms aan die slaap sal laat raak of ’n rukkie by haar lê tot sy slaap. “Die kuns is om haar te laat besef dis net omdat julle op ’n ander plek is, en dat julle na jul normale roetine sal terugkeer sodra julle weer tuis is.”
Kies jou geselskap
As julle saam met familie of vriende vakansie gaan hou, moet jy so georganiseerd moontlik wees. “Kies jou geselskap slim,” sê Ann. “As jou baba klein is, moet jy liefs ’n vakansie saam met raserige kleuters en peuters met ’n jaar uitstel. Vir ouer kinders kan julle stories saamneem wat op ’n slimfoon gespeel kan word. Dit help om teen slaaptyd ander geluide uit te doof. “As julle vakansie hou saam met vriende wat kinders het, kan julle gerus aan die begin van die vakansie ’n paar basiese reëls neerlê, soos dat baba se slaaptye stil en rustig moet wees. Dit sal onnodige konflik keer.” Gebruik die vakansie om ’n sterker verhouding tussen jou baba en die ander mense in jou lewe aan te moedig, is Jenny se raad. “So kry jy self ’n blaaskans en kan jy dalk soggens selfs ’n bietjie laat slaap!”
Dikwels steek slaapprobleme eers ná die vakansie kop uit, sê Jenny. “Snaaks genoeg is die vakansie dikwels ’n tyd wanneer baba betreklik goed slaap, maar dan word sy van voor af snags wakker sodra julle weer tuis is.” Dit is waarskynlik omdat ’n baba ná so ’n vakansie die eerste keer besef dat sy die betroubare en veilige plek wat sy “huis” noem, kan verloor. “Voor sy met vakansie gegaan het, het hierdie gedagte nooit by haar opgekom nie.” Wat is die oplossing? Probeer jul normale roetine so gou moontlik herstel. “As jy in die vakansie waar moontlik by jul normale roetine gehou het, behoort jou baba gou weer rustig te word,” sê Ann. “Jou kind sal waarskynlik die eerste twee dae ’n bietjie ongedurig wees, maar laat haar verstaan dat die lewe nou weer normaal voortgaan en dat die vakansie verby is. Sy sal jou voorbeeld volg en as jy kalm en rustig is, sal sy dit ook wees.”
Ann se topwenke
Wees realisties oor wat julle in die slaapdepartement kan verwag.
Hou jul roetine so na aan normaal as moontlik.
Wees buigsaam oor waar jou kind slaap, maar streng oor wanneer.
Waak teen te veel kitskos en ’n ongesonde dieet – dit het ’n groot invloed op gedrag en slaap.
Lê van die begin af basiese reëls oor stilte en slaaptyd neer.
Jou baba sal dalk meer koestering nodig hê as sy nie die vakansie in haar eie huis deurbring nie.
Maak seker jou peuter of kleuter kry in die dag genoeg fisieke oefening in die buitelug.
Waak teen oorstimulasie. Kleingoed word maklik oorgestimuleer as daar baie mense en prettige uitstappies is.
Doen kalmerende dinge voor slaaptyd.
Begin ’n paar weke voor die vakansie om voor slaaptyd spesifieke rustige slaapmusiek vir jou kind te speel. Tydens die vakansie sal dit vreemde geluide help uitdoof, baba verbind dit met slaap, en dit is iets wat vir haar bekend sal voel.
Slaap op baba se kombersie sodat sy jou kan ruik wanneer sy gaan slaap – dit sal haar nader aan jou laat voel.
Kies baba se slaapplek slim. As sy tuis in ’n donker kamer slaap, sal sy dalk moeiliker aan die slaap raak in ’n vertrek met baie ligte gordyne.
As julle ’n kampbedjie saamneem, probeer haar reeds voor die vakansie daaraan gewoond maak.
Probeer sorg dat baba ’n ruk voor die vakansie reeds ’n gevestigde slaaptydroetine en slaappatroon het.
As jy jou baba nog in ’n slaappatroon probeer inoefen, moet jy dit dalk maar laat vaar tot ná die vakansie.
Meer oor: vakansie| slaap